Žitňanská, Lucia, poslankyňa NR SR (2014-03-26):
Ďakujem pekne za slovo, pani predsedajúca. Vážená pani predsedajúca, kolegyne, kolegovia, predkladám novelu ústavy, na ktorej je na politickej scéne zhoda. Vyjadrili sa tak všetci predsedovia strán vrátane SMER-u a KDH. Novela, ktorá bola... Novelu, ktorá bola k téme justície na túto schôdzu predložená ako prvá. Novelu, ktorá je aktuálna preto, že sa končí funkčné obdobie predsedu Najvyššieho súdu, a je dôležité, aby pri voľbe nového bolo jasné pre každého, kto bude kandidovať, na akú funkciu, resp. funkcie bude vlastne kandidovať. Novelu, pri ktorej nie je treba zvažovať, kto a za aký ústupok by mal za ňu hlasovať. Jednoducho oddeľuje funkcie predsedu Najvyššieho súdu a Ústavného súdu, nič viac, nič menej. Hoci túto istú situáciu rieši aj novela pánov Pašku a Hrušovského, je dôležité podľa môjho názoru, aby tento návrh prešiel do ďalšieho čítania. A vysvetlím prečo. Dnes nikto nevie, ako bude vyzerať tá veľká novela pána Pašku a Hrušovského, vyzerať po druhom čítaní. Lebo otázka dnes nestojí, či v nej budú vety o ochrane manželstva, ale stojí tak, za akú by v nej tie vety mali byť, resp. kde svoje hranice nastaví SMER a KDH. Bude to kompetencia predsedu Súdnej rady, dávať podnet na Ústavný súd pre pozastavenie účinnosti akéhokoľvek zákona týkajúceho sa justície? Takáto kompetencia môže brzdiť akékoľvek potrebné zmeny v justícii aj na niekoľko rokov. Bude to zmena kreovania Súdnej rady, ktorá zoberie prezidentovi menovať časť Súdnej rady? Budú to previerky sudcov, ktoré ešte nie sú na stole, ale počúvame, že to bude podmienka podpory novely ústavy? Bude to teda prečistenie sudcovského stavu o jednu štvrtinu sudcov, ako to už bolo naznačené pánom premiérom? V situácii, keď sa SMER začne pripravovať na odchod do opozície, bude spoľahlivosť SMER-om preverených sudcov veľmi podstatná otázka. Bude to doplnenie návrhov o úplne nový bod, ktorý nejakým spôsobom posilní kompetencie prezidenta, ak vyhrá Robert Fico? Jeho vyhlásenie, že prezident sa v krátkom čase stane dôležitejšou politickou figúrou ako premiér, totiž naznačuje mnohé. Čiže tá otázka je, kde si svoje hranice pre podporu veľkej novely ústavy postaví KDH a aké podmienky si bude klásť SMER. Neviem, nevidím do hláv poslancov. Chápem, že pre KDH je manželstvo mimoriadne dôležitá otázka, ale môže sa stať aj to, že napriek tomu v jeden deň povedia: „Tak dosť! Nenechajme sa viac ťahať za prsty a za tak škodlivý návrh novely ústavy nezahlasujeme.“ Čo bude potom? Žiadna novela ústavy a nevyriešime vôbec nič? Pavol Paška nedávno vyhlásil, že chce byť politickým garantom zmien v justícii. Zatiaľ v zásade garantuje len to, že novela ústavy je súčasťou kampane prezidentskej. Za hlasovaním za tento návrh novely ústavy však môžu aj poslanci za stranu SMER ukázať, že aj v prípade, že neprejde všetko, čo od tej veľkej novely ústavy politicky očakávajú, umožnia schváliť aspoň jednu, možno nie úplne kľúčovú, ale rozumnú a dôležitú a hlavne vecne nespochybniteľnú zmenu, a to oddelenie pozície predsedu Najvyššieho súdu a Ústavného súdu. A opakujem, to jediné dnes horí, pretože volíme predsedu Najvyššieho súdu, a ktorý je zároveň predsedom Súdnej rady, za chvíľočku, možno o mesiac v Súdnej rade. Čiže toto je jediná otázka, ktorá dnes horí. O všetkom ostatnom sa môžeme dohadovať ešte mesiac alebo dva. Preto prosím o posunutie aj tejto novely ústavy do druhého čítania a uvidíme na ďalšej schôdzi, ktorý návrh novely ústavy má šancu byť schválený. Ďakujem pekne.